Predkladacia správa

„Informácia o zisteniach z certifikačných overovaní štrukturálnych fondov, Kohézneho fondu a iných finančných nástrojov za rok 2007“ je predkladaná na základe úlohy B.1. uznesenia vlády SR č. 454/2007.  
Prvá časť materiálu hodnotí certifikačné overovania MF SR ako platobného orgánu v roku 2007 podľa jednotlivých programových dokumentov v rámci štrukturálnych fondov, hodnotí certifikačné overovania ISPA/Kohézny fond a Kohézneho fondu ako aj certifikačné overovania finančného mechanizmu EHP a Nórskeho finančného mechanizmu. Taktiež poukazuje na vývoj základných parametrov certifikačných overovaní štrukturálnych fondov od roku 2004.
V rámci štrukturálnych fondov bolo celkovo za rok 2007 predložených 342 súhrnných žiadostí o platbu (ďalej len SŽP) v celkovej sume 20 715 183 146,49 Sk, z toho bolo 229 schválených v celom objeme, 105 schválených v zníženom objeme a 8 bolo zamietnutých. Certifikačne overovaných bolo za všetky programové dokumenty 80 SŽP, čo predstavuje 23,39 % z celkovo predložených SŽP, z toho za ERDF bolo certifikačne overených 43 SŽP, za ESF 29 a za EAGGF +FIFG to bolo 8 SŽP.
V rámci ISPA/Kohézny fond bolo za rok 2007 vystavených a zaslaných celkom 34 žiadostí o platbu na EK, z toho 32 priebežných a 2 záverečné. Celková suma predložených žiadostí bola 32 502 375,12 €. Sumy predložené v žiadostiach o platbu na EK boli schválené a prijaté v celom objeme a neboli zistené žiadne nezrovnalosti.
V rámci Kohézneho fondu bolo za rok 2007 vystavených a zaslaných celkom 7 priebežných žiadostí o platbu z EK v celkovej sume 36 495 651,73 €. Sumy predložené v žiadostiach o platbu na EK boli schválené a prijaté v celom objeme a neboli zistené žiadne nezrovnalosti.
V rámci finančného mechanizmu EHP a Nórskeho finančného mechanizmu boli za rok 2007 predložené celkovo 2 priebežné správy o projekte (ďalej len PIR) vo výške 2 775 993,34 Sk, ktoré boli 100% overené v rámci certifikačného overovania a následne z úrovne PO aj schválené. 
Pri každom programovom dokumente/finančnom nástroji je za rok 2007 uvedený počet a objem predložených súhrnných žiadostí o platbu/žiadostí o platbu/PIR, overovaná vzorka výdavkov, vyčíslenie neoprávnených výdavkov a najzávažnejšie nedostatky, ktoré boli identifikované v rámci certifikačných overovaní.
Druhá časť materiálu sumarizuje výstupy a dokumenty spracované MF SR v priebehu roka 2007. Tieto dokumenty poukázali jednak na nedostatky pri implementácii štrukturálnych fondov a Kohézneho fondu v roku 2006 a v 1. polroku 2007, ktoré vyplynuli z identifikovaných zistení na rôznych stupňoch riadenia. Taktiež obsahovali odporúčania na riešenie a predchádzanie nedostatkov s cieľom zabezpečiť plynulé čerpanie fondov EÚ. V neposlednom rade sa orientovali na prijatie preventívnych opatrení na ochranu rozpočtu ES a SR, na predchádzanie vzniku nezrovnalostí a upozorňovali jednotlivé riadiace orgány/sprostredkoveteľské orgány pod riadiacimi orgánmi na riziká, ktoré vyplývajú zo zistení, na ktoré poukázala aj Európska komisia počas svojich systémových auditov.
Materiál nebol predmetom pripomienkového konania v súlade s čl. 10., ods. 6, písm. a) Smernice na prípravu a predkladanie materiálov na rokovanie vlády SR. 
Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.